በ1ነጥብ 2 ቢሊዮን ብር ወጪ የጅንካ -መንደር መንገድ ግንባታ ተጀመረ
– በደቡብ ክልል ከ1ነጥብ 2 ቢሊየን ብር በላይ በጀት የጅንካ – መንደር መንገድ ፕሮጀክት ግንባታ መጀመሩን የኢትዮጵያ መንገድ ኮንስትራክሽን ኮርፖሬሽን አስታወቀ ።የኮርፖሬሽኑ የኮሙኒኬሽን ቡድን መሪ አቶ ጡዑማይ ወልደገብርኤል ለዋልታ እንደገለጹት  በደቡብ ብሔር ብሔረሰቦች እና ህዝቦች ክልል የሚገኘውን ኘሮጀክቱ በ1 ቢሊየን 214 ሚሊየን 208ሺ 380 ብር የዲዛይንና የግንባታ ሥራውን ለማከናወን እንቅስቃሴ ተጀምሯል ።ኮርፖሬሽኑ የሚያከናውነው ይኸው ከ48 ኪሎ ሜትር በላይ የመንገድ ግንባታ ፕሮጀክት በአስፋልት ኮንክሪት ደረጃ የሚገነባ ሲሆን በሁለት ዓመት ጊዜ ውስጥ ግንባታው  እንደሚጠናቀቅ አቶ ጡዑማይ አስረድተዋል ።ይህ የመንገድ ግንባታ ፕሮጀክት ሥራ ሲጠናቀቅ በዋነኛነት ጂንካ፣ የትነበርሽ፣ ጋዘር፣ ምፅር፣ ቶልታ እና መንደር የተባሉ ቀበሌዎችን እርስ በርሳቸው እንደሚያገናኝ ጠቁመዋል ።ፕሮጀክቱ የኩራዝ ስኳር ፋብሪካ ምርቶችን ወደ መሐል ሀገር በቀላሉ ለማድረስ፣ የአካባቢውን የትራንስፖርት እንቅስቃሴ ችግር  ለመቅረፍ እንዲሁም የተለያዩ የግብርና ምርቶችን ወደ ገበያ በቀላሉ ለማቅረብ ከፍተኛ ጠቀሜታ እንዳለውም አብራርተዋል ፡፡እንደዚሁም በተያያዘ ዜና  የ31 ኪሎ ሜትር ርዝመት ያለው የጫንጮ-ደርባ በቾ መንገድ ግንባታ በ644 ሚሊየን ብር ወጪ ተጠናቆ ለአገልግሎት መብቃቱን አቶ ጡዑማይ አስታውቀዋል ።ፕሮጀክቱ በአገሪቱ ከፍተኛ የማምረት አቅም ያለው የደርባ ሜድሮክ ሲሚንቶ ፋብሪካ ምርቶችን በቀላሉ ወደ የተለያዩ የአገሪቱ ክልሎች ለማጓጓዝ ይረዳል ብለዋል ።በተጨማሪም ኮርፖሬሽኑ ከአንድ ቢሊዮን ብር በላይ ወጪ የገነባው 70ነጥብ 74 ኪሎ ሜትር የዛሪማ-ማይፀብሪ አስፋልት ኮንክሪት መንገድ ግንባታ ፕሮጀክት መጠናቀቁንም አቶ ጡዑማይ አያይዘው ገልጸዋል ፡፡ይህ መንገድ ፕሮጀክት ከ60 ዓመት በፊት በጣሊያኖች የተገነባ መንገድ ሲሆን ፤ከረጅም  ጊዜ አገልግሎትና የአካባቢው መልካም ምድራዊ አቀማመጥ ተዳፋት መሆን ተያይዞ እጅግ እየጠበበ መጥቶ ተሸከርካሪዎችን ፈፅሞ ከማይደፍሩት ደረጃ ደርሶ እንደነበር አስታውሰዋል ፡፡